| *Chamaeleo calyptratus* |
| --- |
| *Chamaeleo calyptratus* macho |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Superclase: | Tetrapoda |
| Clase: | Sauropsida |
| Orde: | Squamata |
| Suborde: | Lacertilia |
| Infraorde: | Iguania |
| Familia: | Chamaeleonidae |
| Subfamilia: | Chamaeleoninae |
| Xénero: | *Chamaeleo* |
| Especie: | ***C. calyptratus*** |

 |
| Nome binomial |
| ***Chamaeleo calyptratus***Duméril & Bibron, 1851 |
| Área de distribución de Chamaeleo calyptratusÁrea de distribución de *Chamaeleo calyptratus*Área de distribución de *Chamaeleo calyptratus* |
| Subespecies |
| *Véxase o texto* |
| Sinonimia |
| *Véxase o texto* |

***Chamaeleo calyptratus*** é unha especie de réptil da orde dos escamosos, suborde dos lacertilios, infraorde dos iguanios, familia dos camaleónidos e subfamilia dos camaleoninos, propia da península de Arabia, onde se encontra no oeste do Iemen e da Arabia Saudita.

A especie foi introducida en Hawai, onde é invasora no ecosistema local. Hai unha poboación reprodutora establecida en Maui. Tamén se pode encontar 
na Florida, en plena natureza, onde mascotas escapadas estableceron poboacións estábeis.

Taxonomía
---------

### Descrición

A especie foi descrita en 1851 polo zoólogo e naturalista francés André Marie Constant Duméril, e o seu compatriota e tamén zoólogo, especializado en herpetoloxía, Gabriel Bibron, na súa obra *Catalogue Methodique de la Collection des Reptiles*. Museo Nacional de Historia Natural de Francia, París: Gide & Baudry, pp: 1-224 (Ver o texto íntegro). 

### Etimoloxías

Para a do xénero véxase *Chamaeleon*. 

O epíteto específico, *calyptratus*, deriva do grego antigo καύπτρω *calýptrō*, "cubrir", "envolver", "ocultar", de καύπτρα *calýptra*, "cuberta", "veo", en alusión á capaciade deste animal para ocultarse, mimetizándose co seu contorno. 

### Sinónimos

Ademais de polo nome válido actualmente, a especie coñeceuse tamén, entre outro, polos sinónimos seguintes:

* *Chamaeleo calcaratus* Peters, 1870
* *Chamaeleo calcarifer* Peters, 1871
* *Chamaeleo chamaeleon calcarifer* Peters, 1871

### Subespecies

Recoñécense dúas subespecies:

* *Chamaeleo calyptratus calcarifer* Peters, 1871, de Arabia Saudita.
* *Chamaeleo calyptratus calyptratus* Duméril & Bibron, 1851 do Iemen.

Catacterísticas
---------------

*Chamaeleo calyptratus* femia
O macho mide de 43 a 61 cm de longo desde a punta do fociño até a punta da cola. É de cor verde con raias amarelas e alaranxadas, a diferenza das femias, uniformemente azuladas ou verdes; ademais, o macho ten unha especie de esporón nas patas. A femia é máis pequena, non pasa dos 35 cm aproximadamente, pero ten o corpo máis groso. Ambos os sexos teñen un casco na cabeza que se fai maior a medida que o camaleón medra, alcanzando aproximadamente 5 cm nos adultos máis grandes. Os pequenos acabados de criar teñen cor verde e desenvolven raias a medida que medran. As femias adultas son verdes con mnchas brancas, alaranxadas, amarelas ou bronceadas. Os machos adultos son máis brillantes, con bandas máis definidas de cor amarela ou azul e alguhas pencas.

A súa masa corporal media é de 306,66 g.

A súa coloración pode verse afectada por varios factores, incluído o status social. En condicións experimentais, os camaleóns mozos criados illadamente son máis escuros que os criados con outros individuos. As femias cambian de cor durante os seus ciclos reprodutivos. Estes camaleóns tamén tenden a cambiar a unha cor moito máis escura cando están estresados.

Costumes, hábitat e ecoloxía
----------------------------

*Chamaeleo calyptratus* vive nunha serie de tipos de hábitats na súa área de distribución natural, incluíndo chairas, montañas e vales. Como outros camaleóns, é unha especie arbórea, vive en árbores, arbustos e outras plantas grandes. Prefire as zonas húmidas cunha alta amplitude térmica, xeralmente entre os 24 a os 35 °C durante o día e de non menos de 20 °C pola noite.

*Chamaeleo calyptratus* é omnívoro. Aliméntase de insectos, pero tamén come materia vexetal, especialmente como fonte de auga.

A súa lonxevidade é de aproximadamente 5 anos para as femias e de até 8 anos para os machos. Alcazan a madurez sexual aos catro ou cinco meses de idade. Crían máis de unha vez ao ano. A femia pon até 85 ovos, que enterra na area. Os ovos son brancos cunha casca dura. Os embrións experimentan unha diapausa, un tempo no que están *durmidos* no ovo antes de comezar a desenvolverse. O aumento da temperatura no substrato inicia o desenvolvemento.

Os machos exhíbense diante das femis durante o cortexo nupcial, realizando comportamentos como "rodar a cabeza" e "frotar a barbela". As femias cambian de cor cando son receptivas pra a reprodución, e os machos teñen máis probabilidade de cortexalas durante este tempo.

En catividade
-------------

Este camaleón pode criarse en terrarios. É a especie máis común de *Chamaeleo* no comercio de mascotas. É doado de criar e prolífico na súa produción de ovos. Tolera unha gran variedade de condicións e sobrevive ben en cativerio.

Na cultura
----------

*Chamaeleo calyptratus* é o logotipo do sistema operativo SUSE Linux.

Galería de imaxes
-----------------

* FemiaFemia
* MachoMacho
* Macho (subespecie do Iemen)Macho (subespecie do Iemen)
* EsqueletoEsqueleto

Notas
-----

1. 1 2  Wilms, T.; Sindaco, R. & Shobrak, M. (2012): *Chamaeleo calyptratus* na *Lista vermella* da UICN. Versión 2019-2. Consultada o 15 de novembro de 2019.
2. ↑  Detecting the Veiled Chameleon (*Chamaeleo calyptratus*) on Maui: Enhancing Control of an Injurious Species. First Progress Report. Maui Invasive Species Committee.
3. ↑  *Chamaeleo calyptratus*, en Everglades Cooperative Invasive Species Management Area.
4. ↑  Urs Eggli & Leonard E. Newton (2004): *Etymological Dictionary of Succulent Plant Names*. Berlin / Heidelberg / New York: Springler-Verlag. ISBN 978-3-6420-5597-3.
5. 1 2  *Chamaeleo calyptratus* Duméril & Duméril, 1851 en The Reptile Database.
6. 1 2 3 4 5 6  Veiled Chameleon. Arquivado 17-12-2011 en Wayback Machine. Smithsonian National Zoological Park.
7. ↑  Cone Head Chameleon. *Chamaeleo calyptratus* Duméril & Duméril 1851 na EOL.
8. ↑  Ballen, C. *et al*. (2014): Effects of early social isolation on the behaviour and performance of juvenile lizards, *Chamaeleo calyptratus*. *Animal Behaviour* **88**: 1-6.
9. 1 2  Kelso, E. C. & P. A. Verrell (2002): Do male veiled chameleons, *Chamaeleo calyptratus*, adjust their courtship displays in response to female reproductive status? *Ethology* **108** (6): 495-512.
10. ↑  Andrews, R. M. & S. Donoghue (2004): Effects of temperature and moisture on embryonic diapause of the veiled chameleon (*Chamaeleo calyptratus*) Arquivado 08 de agosto de 2017 en Wayback Machine.. *Journal of Experimental Zoology* **301A**: 629-635.
11. ↑  Philippe Gérard (2004): *Le terrarium: manuel d'élevage et de maintenance des animaux insolites*. Le Bourg, Maurens, Francia: Animalia éditions. ISBN 2-9157-4007-0, p. 88.
12. ↑  Linux Questions: What kind of lizard is the SUSE mascot
13. ↑  "Veiled Chameleon Care". Arquivado dende o orixinal o 15 de novembro de 2019. Consultado o 15 de novembro de 2019.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Chamaeleo calyptratus Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Chamaeleo calyptratus*** |

### Bibliografía

* Andrews, R. M. (2008). Effects of incubation temperature on growth and performance of the veiled chameleon (*Chamaeleo calyptratus*). *Journal of Experimental Zoology Part A: Ecological Genetics and Physiology* **309** (8): 435-46.
* Davison, Linda J. (1997): *Chameleons: Their Care and Breeding*. Surrey, Columbia Británica, Canadá: Hancock House Publishers. ISBN 978-0-8883-9353-1.
* Herrel, A. et al. (2014). The scaling of tongue projection in the veiled chameleon, *Chamaeleo calyptratus*. *Zoology* **117**: 227-236.
* Le Berre, François; Bartlett, Richard D. (2009): *The Chameleon Handbook*. 3rd Edition. Hauppauge, Estado de Nova York: Barron's Educational Series. ISBN 978-0-7641-4142-3.
* McCartney, K. L. et al. (2014). The effect of carotenoid supplementation on immune system development in juvenile male veiled chameleons (*Chamaeleo calyptratus*). *Frontiers in Zoology* **11**: 26.

### Outros artigos

* Camaleónidos
* Camaleoninos
* *Chamaeleo*

### Ligazóns externas

* *Chamaeleo calyptratus*. Veiled Chameleon na ADW. Amplísimas informacións e referenias *(en inglés)*.
* Cone Head Chameleon. *Chamaeleo calyptratus* Duméril & Duméril 1851 na EOL.

|  |  |
| --- | --- |
| Control de autoridades | 
* Wd: Q1124882
* LCCN: sh2001001658
* MAG: 2780948217
* NKC: ph420385

 |

|  |  |
| --- | --- |
| Identificadores taxonómicos | 
* ADW: Chamaeleo\_calyptratus
* EOL: 791826
* GBIF: 2449133
* iNaturalist: 32873
* IRMNG: 10369933
* ITIS: 690738
* IUCN: 176306
* NCBI: 179908
* Species+: 3031
* uBio: 5756466

 |